**Poročilo o dnevu dejavnosti ob začetku Nacionalnega meseca skupnega branja na OŠ Radlje ob Dravi**

Na Osnovni šoli Radlje ob Dravi smo ob začetku Nacionalnega meseca skupnega branja organizirali dan dejavnosti, katerega osrednja tema je bila branje v javnem prostoru. Učenci so sodelovali v različnih dejavnostih, katerih skupni cilj je bil ustvarjanje in urejanje bralnih kotičkov, ki bodo učencem omogočali prijetno in spodbudno okolje za branje.

Učenci 1. triade so si v svojih razredih na različne načine uredili bralne kotičke. Postavili so bralne šotore, izdelovali omare za knjige iz kartona ter ustvarili drevesa, na katerih zraste nov list, ko učenec prebere knjigo. Prostore so popestrili z lučkami, ilustracijami literarnih junakov in avtorskimi knjigami, kar je vzdušje naredilo še bolj prijetno in vabljivo.

Učenci 5. razredov so risali na velika platna, ki bodo okrasila zunanjo šolsko učilnico. Tema ustvarjanja je bila rojstni dan volka in Rdeče kapice, ki sta na zabavo povabila različne literarne junake. S tem so učenci razvijali svojo ustvarjalnost in likovne spretnosti, hkrati pa tudi prispevali k lepšemu videzu zunanjega šolskega prostora.

Učenci 6. razredov so se lotili predelave besedil Svetlane Makarovič v obliko za lahko branje, kar je bilo namenjeno učencem s posebnimi potrebami. Svoja besedila so tudi ilustrirali in tako ustvarili čudovite knjige, ki so jih na koncu podarili. S tem so pokazali solidarnost in skrb za sošolce, ki potrebujejo prilagojene vsebine.

Učenci 7. razredov so šivali blazine, s katerimi bodo okrasili bralni kotiček, ki so ga izdelali učenci 9. razredov. Devetošolci so iz lesenih palet izdelali mizo in klopi, ki jih bomo postavili v aló, kjer se bodo lahko učenci družili, brali knjige ali revije in tako preživljali svoj prosti čas.

Učenci 8. razredov so se lotili popravljanja, urejanja in lakiranja pohištva za zunanjo učilnico, kjer učenci izvajajo pouk na prostem in se družijo po pouku. Na ta način so prispevali k ohranjanju in lepšanju zunanjih šolskih prostorov.

Dejavnosti so potekale tudi na podružničnih šolah, kjer so imeli organizirane podobne aktivnosti, prilagojene posameznim starostnim skupinam. Celoten dan je bil prežet z ustvarjalnostjo, sodelovanjem in spodbujanjem ljubezni do branja.

Dan dejavnosti je bil tako uspešen uvod v Nacionalni mesec skupnega branja in pomemben prispevek k spodbujanju bralne kulture ter krepitvi medsebojnega sodelovanja med učenci.

Koordinator: Tina Glazer